Številka: 0611-43/2023/12

Datum: 20. 3. 2023

Na podlagi četrtega odstavka 181. člena Zakona o javnih uslužbencih (ZJU) (Uradni list RS, št. 63/07 – ZJU-UPB3, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb) in 43. b člena Zakona o sistemu plač v javnem sektorju (ZSPJS) (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21 in 139/22) izdaja mag. Marija Tancek, inšpektorica za sistem javnih uslužbencev, v postopku **inšpekcijskega nadzora v Šolskem centru Velenje, Trg mladosti 3, Velenje**, ki ga zastopa direktor █, naslednji

**Z A P I S N I K**

**O INŠPEKCIJSKEM NADZORU**

Vsebina

[I. Inšpekcijski nadzor 1](#_Toc130214736)

[II. Razlog inšpekcijskega nadzora 1](#_Toc130214737)

[III. Ugotovitve inšpektorice za sistem javnih uslužbencev 2](#_Toc130214738)

[III. 1 Pravna podlaga 2](#_Toc130214739)

[III. 2 Dejansko stanje in ugotovitve inšpektorice 3](#_Toc130214740)

[III. 2. 1 █, direktor 3](#_Toc130214741)

[III. 2. 2 Ugotovitve inšpektorice 4](#_Toc130214742)

[IV. Ukrepi inšpektorice za sistem javnih uslužbencev 6](#_Toc130214743)

[V. Pouk o pravnem sredstvu 6](#_Toc130214744)

# I. Inšpekcijski nadzor

Inšpektorica za sistem javnih uslužbencev mag. Marija Tancek, inšpektorica višja svetnica, je v javnem zavodu Šolski center Velenje (javni zavod) opravila inšpekcijski nadzor na podlagi določb ZJU in ZSPJS.

Inšpekcijski nadzor je inšpektorica opravila 9. 3. 2023 v prostorih Inšpektorata za javni sektor, Tržaška 21, Ljubljana, in istega dne izdala Osnutek Zapisnika o inšpekcijskem nadzoru. Osnutek zapisnika je bil posredovan v izjasnitev javnemu zavodu. Javni zavod odgovora ni poslal.

# II. Razlog inšpekcijskega nadzora

Inšpektorat za javni sektor na podlagi načrta dela za leto 2023 v javnem zavodu opravlja inšpekcijski nadzor nad določanjem in izplačilom plače direktorju za leto 2022.

# III. Ugotovitve inšpektorice za sistem javnih uslužbencev

Inšpektorica je v okviru svojih pristojnosti opravila nadzor nad določanjem in izplačilom plače direktorju[[1]](#footnote-1) za leto 2022.

Javni zavod je bil pozvan k dostavi vse za predmet nadzora pomembne dokumentacije.

Ustanovitelj javnega zavoda je Republika Slovenija. Ustanoviteljske pravice zanjo uresničuje Vlada Republike Slovenije. Funkcijo direktorja od 1. 10. 2017 opravlja █.[[2]](#footnote-2)

### III. 1 Pravna podlaga

**Sklep o ustanovitvi javnega zavoda**[[3]](#footnote-3) v 20. členu določa, da direktorja zavoda imenuje in razrešuje svet zavoda.

Plačni razred direktorja javnega zavoda določa **Pravilnik o uvrstitvi delovnih mest direktorjev s področja šolstva, znanosti in športa v plačne razrede znotraj razponov plačnih razredov**[[4]](#footnote-4). Delovno mesto je neposredno uvrščeno v 55. plačni razred in ima šifro B017310 (Direktor ŠC). Pred 1. 1. 2018 je bilo delovno mesto direktor javnega zavoda neposredno uvrščeno v 54. plačni razred.[[5]](#footnote-5)

**ZSPJS** v prvem odstavku 22. člena določa, da znaša skupen obseg sredstev za plačilo redne delovne uspešnosti najmanj 2 % in ne več kot 5 % letnih sredstev za osnovne plače. Skupen obseg sredstev za redno delovno uspešnost za plačilo ravnateljev, direktorjev in tajnikov se oblikuje in izkazuje ločeno. V 22. a členu pa ZSPJS določa, da del plače za redno delovno uspešnost pripada javnemu uslužbencu, ki je v obdobju, za katerega se izplačuje, pri opravljanju svojih rednih delovnih nalog dosegel nadpovprečne delovne rezultate. Ta del plače lahko letno znaša največ dve osnovni mesečni plači javnega uslužbenca, pri čemer se kot osnova upošteva višina osnovne plače javnega uslužbenca v mesecu decembru preteklega leta. Del plače za delovno uspešnost se izplača najmanj dvakrat letno, razen če ni s kolektivno pogodbo ali z aktom, izdanim na podlagi zakona, urejeno drugače. Del plače za redno delovno uspešnost se javnemu uslužbencu določi na podlagi meril in kriterijev, dogovorjenih s kolektivno pogodbo za javni sektor. Višino dela plače za redno delovno uspešnost ravnateljev, direktorjev in tajnikov določi organ, pristojen za njihovo imenovanje, na podlagi meril, ki jih določi pristojni minister.

**Uredba o plačah direktorjev v javnem sektorju**[[6]](#footnote-6) v 7. členu določa, da se direktorjem v javnih zavodih del plače za redno delovno uspešnost v okvirih, ki jih določa zakon, izplačuje enkrat letno na podlagi poslovnega poročila, in sicer za redno delovno uspešnost v preteklem letu. Direktorjem pripada redna delovna uspešnost v okviru obsega sredstev, ki so za ta namen zagotovljena v skladu s kolektivno pogodbo za javni sektor. Redna delovna uspešnost se jim lahko določi v višjem obsegu, kot so za ta namen zagotovljena sredstva v skladu s kolektivno pogodb za javni sektor, pod pogojem, da višji obseg ne posega v obseg sredstev za redno delovno uspešnost javnih uslužbencev, in pod pogojem, da so sredstva za ta namen zagotovljena. Organ, pristojen za imenovanje direktorja, mora pri odločanju o višini dela plače za redno delovno uspešnost pridobiti soglasje ustanovitelja. Ustanovitelj oziroma pristojni minister izda soglasje za izplačilo dela plače za delovno uspešnost najpozneje v 30 dneh po prejemu vloge za izdajo soglasja. Če ustanovitelj oziroma pristojni minister soglasja v 30 dneh od prejema popolne vloge ne izda oziroma njegove izdaje ne zavrne, se šteje, da je soglasje dano. Vloga za izdajo soglasja mora vsebovati poslovno poročilo in utemeljitev izplačila dela plače za delovno uspešnost na podlagi meril, določenih s pravilnikom pristojnega ministra.

**Pravilnik o merilih za ugotavljanje delovne uspešnosti direktorjev s področja šolstva**[[7]](#footnote-7) določa naslednja merila za ugotavljanje redne delovne uspešnosti:

1. Realizacija obsega programa – do 25 %

2. Kakovost izvedbe programa – do 35 %

3. Razvojna naravnanost zavoda – do 35 %

4. Zagotavljanje materialnih pogojev – do 5 %

Del plače za delovno uspešnost lahko letno znaša največ dve osnovni mesečni plači direktorja, pri čemer se upošteva višina osnovne plače direktorja v mesecu decembru preteklega leta. Višino dela plače za delovno uspešnost direktorja določi svet zavoda ob obravnavi in potrditvi letnega poročila zavoda za preteklo leto.

**Okrožnica Ministrstva za izobraževanja, znanost in šport (MIZŠ): Redna delovna uspešnost ravnateljev za leto 2021** z dne 9. 2. 2022[[8]](#footnote-8) je v svoji prilogi naslovnikom poslala obrazec zahtevka za izplačilo sredstev za redno delovno uspešnost ravnateljev, ki ga bodo naslovniki skupaj z ocenjevalnimi listi poslali na MIZŠ v izplačilo. Okrožnica je poudarila, da naslovniki drugih zahtevkov, sklepov ali vlog ne prilagajo. MIZŠ bo pregledalo zahtevke in pripadajoči znesek delovne uspešnosti nakazalo predvidoma pri nakazilu plače za maj.

### III. 2 Dejansko stanje in ugotovitve inšpektorice

### III. 2. 1 █, direktor

Javni uslužbenec je bil s 1. 10. 2017 imenovan za dobo petih let za direktorja javnega zavoda[[9]](#footnote-9) Pripadajoča pogodba o zaposlitvi je bila sklenjena za opravljanje nalog direktorja in določa 54. plačni razred javnega uslužbenca. Pogodba o zaposlitvi ne določa učne obveznosti direktorja.[[10]](#footnote-10)

Javni uslužbenec je bil s 1. 10. 2022 znova imenovan za dobo petih let za direktorja javnega zavoda[[11]](#footnote-11). Pripadajoča pogodba o zaposlitvi je bila sklenjena za opravljanje nalog direktorja in določa 55. plačni razred javnega uslužbenca. Pogodba o zaposlitvi ne določa učne obveznosti direktorja.[[12]](#footnote-12)

Javni uslužbenec je diplomirani inženir strojništva.[[13]](#footnote-13) Na dan 1. 1. 2022 je imel dopolnjenih █delovne dobe.[[14]](#footnote-14)

Letno poročilo za leto 2021 je svet javnega zavoda sprejel 24. 2. 2022.[[15]](#footnote-15) Istega dne je svet javnega zavoda odločil, da se za redno delovno uspešnost direktorja in ravnateljev nameni 5 % letne mase osnovne plače direktorja/ravnateljev.[[16]](#footnote-16) Iz izpolnjenega obrazca Ugotavljanje delovne uspešnosti ravnatelja z dne 26. 4. 2022 je razvidno, da je javni uslužbenec za ocenjevalno obdobje od 1. 1. 2021 do 31. 12. 2021 pri izpolnitvi letnega programa dela ter zagotavljanju dodatnih materialnih sredstev za delo zavoda skupno dosegel 83 % vrednosti meril za ugotavljanja dela plače za delovno uspešnost. MIZŠ je zahtevku javnega zavoda za izplačilo D010 direktorjem v celoti ugodilo in javnemu zavodu 10. 6. 2022 nakazalo zahtevana sredstva.[[17]](#footnote-17)

Javnemu uslužbencu je bila za januar-december 2022:[[18]](#footnote-18)

* Osnovna plača obračunana in izplačana za 55. plačni razred (█EUR za 1-9/2022 oziroma █EUR za 10-12/2022).
* Od dodatkov sta bila vsak mesec obračunana in izplačana dodatek za delovno dobo in pet ur dodatka za delo preko polnega delovnega časa (E010).
* Pri plači za junij 2022 je bila izplačana redna delovna uspešnost (D010) v bruto znesku █ EUR.
* Pri plači za junij 2022 je bila izplačana delovna uspešnost iz naslova povečanega obsega dela (D020) v bruto znesku █EUR.
* 10. 6. 2022 je bil izplačan regres za letni dopust (J090) v znesku █EUR.
* Pri plači za januar in avgust je javni uslužbenec prejel vračilo GSM stroškov (I081), obakrat v znesku █EUR.
* Vsak mesec je bilo obračunano in povrnjeno povračilo stroškov prehrane na delu (I010) in prevoz na delo.
* V devetih mesecih so bili obračunani in povrnjeni tudi stroški službenih poti (dnevnice, kilometrina, ostalo).

### III. 2. 2 Ugotovitve inšpektorice

Glede osnovne plače:

* Pogodba o zaposlitvi z dne 7. 9. 2017 bi se morala uskladiti s področnim pravilnikom in od 1. 1. 2018 naprej določiti višji, 55. plačni razred javnega uslužbenca. Finančnih posledic nepravilnost ni imela, saj je v letu 2022 javni uslužbenec vseskozi prejemal osnovno plačo za 55. plačni razred. Pogodba o zaposlitvi z dne 6. 9. 2022 določa pravilno višino plačnega razreda.

Glede dodatkov k osnovni plači:

* Javni uslužbenec ***do dodatka za nadurno delo kot direktor, torej javni uslužbenec plačne skupne B, skladno s četrtimi odstavkom 23. člena ZSPJS[[19]](#footnote-19) ni upravičen.[[20]](#footnote-20)*** Izplačila 60 ur nadurnega dela za leto 2022 so zato nepravilna. Javni zavod ***za izplačila nadurnega dela tudi ni predložil nobene dokumentacije***, podal je zgolj sledeče pojasnilo: *Javni zavod izvaja od leta 2008 projekt izobraževanja dijakov iz Zahodnega Balkana, ki ga po razpisu za posameznega vključenega dijaka financira Javni štipendijski, razvojni, invalidski in preživninski  RS. Dijaki iz Tešnja, Valjeva in Kragujevca praviloma prihajajo na izobraževanje v strokovne programe naših šol v tretji letnik. Dijaki bivajo v delu Mladinskega centra Velenje, kjer ima javni zavod za te dijake najete dijaške sobe in zaposlenega vzgojitelja. Ta del dijaškega doma sodi organizacijsko pod Skupne strokovne službe, ki jih neposredno vodi direktor. V tem okviru direktor koordinira delo s starši dijakov, spremlja učno vzgojno delo, tako da sodeluje z ravnatelji šol, razredniki, oddelčnimi učiteljskimi zbori in učitelji ter tudi šolami,  od koder dijaki prihajajo. Ob vikendih se direktor v popoldanskem času ter ob vikendih aktivno neposredno vključuje v učno-vzgojno delo teh dijakov. To šolsko leto se projekt zaključuje, povprečno je bilo v posameznem šolskem letu  vključenih 15 dijakov. Za to delo, ki ga direktor opravi izven rednega delovnega časa je bilo direktorju na predlog vodje tega projekta priznanih 5 nadur mesečno.*

Glede redne delovne uspešnosti (D010):

* Javni zavod je predložil predpisani obrazec, na katerem je namestnica predsednice sveta javnega zavoda ugotovila, da je javni uslužbenec dosegel 83 % vrednosti meril za ugotavljanje dela plače za delovno uspešnost. Javnemu uslužbencu je bil izplačan znesek █EUR, kar predstavlja 5 % letnih sredstev za osnovno plačo javnega uslužbenca. Znesek ni dosegel maksimuma (ki znaša dve osnovni mesečni plači javnega uslužbenca). ***Sklepa sveta javnega zavoda o določitvi zneska D010 javnemu uslužbencu javni zavod ni predložil, zato inšpektorica pravilnosti izplačanega zneska D010 ne more potrditi.*** Javni zavod je predložil sklep sveta javnega zavoda o določitvi višine mase sredstev za D010 za plačno skupino B, ne pa tudi sklepa o individualni določitvi D010 za vsakega od šestih javnih uslužbencev plačne skupine B (direktor in pet ravnateljev). S tem v zvezi je javni zavod predložil zgolj zahtevek za izplačilo redne delovne uspešnosti direktorjev z dne 22. 4. 2022, ki ga je kontrolirani javni uslužbenec naslovil na MIZŠ. Zahtevek zajema vseh šest delovnih mest plačne skupine B v javnem zavodu, razdelitev pa je narejena na način, da vsak javni uslužbenec prejme 5 % letnih sredstev za osnovno plačo javnega uslužbenca, s čimer je skupna masa ostala v okviru sklepa sveta javnega zavoda, po katerem se za D010 direktorja in ravnateljev nameni 5 % letne mase osnovnih plač direktorja in ravnateljev.

Glede delovne uspešnosti zaradi povečanega obsega dela in zaradi sodelovanja na projektih, ki niso posebni projekti - javni uslužbenci (D020):

* ***Javni zavod za izplačilo ni predložil nobene dokumentacije***, podal je zgolj sledeče pojasnilo: *█EUR bruto je bilo direktorju izplačanih  po  nalogu vodje seminarjev protieksplozijske zaščite, v okviru katerega je direktor opravil pedagoško didaktične priprave predavateljev  teh seminarjev in opravil  evalvacijo izvedbe seminarjev. V šolskem letu 2021/2022 je bilo izvedenih 11 seminarjev*. D020 se lahko izplačuje pod pogoji 22. d in 22. e člena ZSPJS in Uredbe o delovni uspešnosti iz naslova povečanega obsega dela za javne uslužbence[[21]](#footnote-21).

Glede povračil stroškov:

* Javni zavod je za povračilo stroška GSM ***uporabil šifro I081, kar je nepravilno***, saj je ta šifra rezervirana za povračila stroškov za službeno potovanje do zneska, določenega z uredbo.

# IV. Ukrepi inšpektorice za sistem javnih uslužbencev

Na podlagi 43č. člena ZSPJS inšpektorica **o d r e j a svetu javnega zavoda**, da kot organ, pristojen za odločanje o pravicah in obveznosti direktorja javnega zavoda, skladno z ugotovitvami inšpektorice:

*Pri direktorju █ukrepa skladno s 3.a členom ZSPJS - vračilo neupravičeno prejetih zneskov dodatka za delo preko polnega delovnega časa(E010) in delovne uspešnosti iz naslova povečanega obsega dela (D020). Pri vračilu se upošteva petletni zastaralni rok.*

* *Da v bodoče kot pristojni organ odloča o pravicah in obveznostih direktorja javnega zavoda (o plači direktorja ne morejo odločati vodja projekta, vodja seminarja, kolegij direktorja ipd.), pri čemer mora zagotoviti tudi obličnost, ki je predpisana za posamezen del plače (npr. odredba za nadurno delo, dogovor o povečanem obsegu dela, sklep o povečanem obsegu dela …).*

Na podlagi 43č. člena ZSPJS inšpektorica **o d r e j a direktorju javnega zavoda** kot pristojni osebi:

* *Da zagotovi, da bodo v bodoče na plačilnih listah uporabljene pravilne šifre izplačil (pri povračilih stroškov dela).*

*Predsednik sveta in direktor morata v dveh mesecih od prejema tega zapisnika poročati Inšpektoratu za javni sektor o izvedbi ukrepov in predložiti listinska dokazila o odpravi ugotovljenih nepravilnosti.*

# V. Pouk o pravnem sredstvu

Predstojnik lahko poda ugovor zoper ta zapisnik v roku osmih dni po vročitvi zapisnika. Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti. O ugovoru bo odločila ministrica za javno upravo.

Na podlagi 23. člena Zakona o upravnih taksah za ugovor zoper ta zapisnik ni treba plačati upravne takse.

Mag. Marija Tancek

inšpektorica višja svetnica

inšpektorica za sistem javnih uslužbencev

Poslano:

|  |
| --- |
| 1. Šolski center Velenje, direktor █, Trg mladosti 3, 3320 Velenje – osebno po ZUP 2. Šolski center Velenje, predsednik sveta, Trg mladosti 3, 3320 Velenje – osebno po ZUP 3. Ministrstvo za vzgojo in izobraževanje: [gp.mvi@gov.si](mailto:gp.mvi@gov.si) 4. Ministrstvo za javno upravo, ministrica Sanja Ajanović Hovnik – [gp.mju@gov.si](mailto:gp.mju@gov.si) |

1. Skladno s 4. točko 2. člena ZSPJS je javni uslužbenec zaposleni, razen funkcionarja, ki sklene delovno razmerje v javnem sektorju iz 1. točke 2. člena ZSPJS. [↑](#footnote-ref-1)
2. Podatki Poslovnega registra Slovenije na dan izdaje Osnutka zapisnika o inšpekcijskem nadzoru. [↑](#footnote-ref-2)
3. Sklep o ustanovitvi javnega zavoda št. 0140324/2018/4 z dne 19. 6. 2018 je sprejela Vlada Republike Slovenije, podpisala pa ga je generalna sekretarka mag. Lilijana Kozlovič. Sklep o ustanovitvi je na voljo na spletnih straneh AJPES (Uradne objave – Zbirka listin), URL: ajpes.si, dostop na dan izdaje Osnutka Zapisnika o inšpekcijskem nadzoru. [↑](#footnote-ref-3)
4. Uradni list RS, št. 77/17, 39/18, 58/18, 74/18 – popr., 46/19 in 166/22. Pravilnik je začel veljati 1. 1. 2018. [↑](#footnote-ref-4)
5. Pravilnik o uvrstitvi delovnih mest direktorjev s področja šolstva in športa v plačne razrede znotraj razponov plačnih razredov (Uradni list RS, št. 106/05, 20/06, 49/06, 55/07, 109/07, 23/08, 61/09, 57/10, 11/11, 27/11, 4/12, 3/13, 24/13, 41/14 in 34/15). [↑](#footnote-ref-5)
6. Uradni list RS, št. 68/17, 4/18, 30/18, 75/19 - ZUPPJS2021, 116/21, 180/21, 29/22, 89/22, 112/22, 25/23. [↑](#footnote-ref-6)
7. Uradni list RS, št. 81/06, 22/08, 39/08 – popr., 104/09, 4/10, 6/12 in 28/21. [↑](#footnote-ref-7)
8. Okrožnico, naslovljeno na srednje šole, dijaške domove in višje strokovne šole je izdala mag. Nataša Kranjc, generalna direktorica Direktorata za srednje in višje šolstvo ter izobraževanje odraslih. [↑](#footnote-ref-8)
9. Sklep sveta javnega zavoda o imenovanju z dne 6. 9. 2017. [↑](#footnote-ref-9)
10. III. točka pogodbe o zaposlitvi se glasi: »Direktor bo poleg nalog, določenih v II. točki te pogodbe lahko poučeval/predaval še največ / ur tedensko.« [↑](#footnote-ref-10)
11. Sklep sveta javnega zavoda z dne 5. 7. 2022. [↑](#footnote-ref-11)
12. III. točka pogodbe o zaposlitvi se glasi: »Direktor bo poleg nalog, določenih v prejšnji točki te pogodbe, v skladu z normativi poučeval 0 ur tedensko oziroma 0 ur letno.« [↑](#footnote-ref-12)
13. Diploma █. Po Sklepu o uskladitvi pridobljenih strokovnih in znanstvenih naslovov (Uradni list RS, št. 58/99) se naslov po Zakonu o strokovnih in znanstvenih naslovih glasi univ. dipl. inž. str. [↑](#footnote-ref-13)
14. Izpis javnega zavoda: Pregled delovne dobe po zaposlenih na dan 1. 1. 2022 z dne 13. 2. 2023. [↑](#footnote-ref-14)
15. Izvleček sklepa z dne 25. 2. 2022 in Zapisnik seje z dne 28. 2. 2022. [↑](#footnote-ref-15)
16. Zapisnik seje z dne 28. 2. 2022. [↑](#footnote-ref-16)
17. Razčlenitev prometa denarnih sredstev v dobro 10. 6. 2022, s. 52 in 53. [↑](#footnote-ref-17)
18. Razvidno iz plačilnih list za obdobje januar-december 2022. [↑](#footnote-ref-18)
19. Četrti odstavek 23. člena ZSPJS se glasi: »Ne glede na določilo prvega odstavka tega člena ravnateljem, direktorjem in tajnikom ne pripadajo: položajni dodatek, dodatki za manj ugodne delovne pogoje, dodatki za nevarnost in posebne obremenitve ter dodatki za delo v manj ugodnem delovnem času. Direktorji javnih zavodov, ki hkrati opravljajo tudi delo v svojem osnovnem poklicu, lahko izjemoma, s soglasjem pristojnega ministra oziroma rektorja, zaradi nemotenega opravljanja dejavnosti, opravljajo tudi delo preko polnega delovnega časa, delo v dežurstvu in stalni pripravljenosti. Za ta čas jim pripada plača in dodatki za delo v manj ugodnem delovnem času glede na delovno mesto, na katerem se tako delo opravlja.« [↑](#footnote-ref-19)
20. Tudi aktualna pogodba o zaposlitvi v VII. točki izrecno določa, da javni uslužbenec ni upravičen do dodatkov za delo v manj ugodnem delovnem času, dodatka za nadurno delo, koriščenja ur iz naslova prerazporejanja delovnega časa i nadomestila za plačilo neizrabljenega dopusta. [↑](#footnote-ref-20)
21. Uradni list RS, št. 53/08, 89/08 in 175/20. [↑](#footnote-ref-21)